Убачыўшы побач са словам “верш” імя Бахарэвіч, нехта не вельмі абазнаны можа здзівіцца, бо гэты аўтар вядомы перадусім як раманіст і эсэіст, адзін з найлепшых і найбольш знакамітых празаікаў нашай сучаснай літаратуры. Нехта (але ўжо радзей) згадае яго як перакладчыка з нямецкай ды іншых моў. Яшчэ нехта (але таксама не часта) згадае панк-музыку, лідара гурта “Правакацыя”. А між іншым, у літаратурным праекце “Бахарэвіч” усё пачыналася менавіта з паэзіі і цяпер заканамерна да яе вяртаецца.